Dahlia

Dahlia atau bunga sarang tebuan ialah jenis bunga dan genus tumbuhan saka dan herba berumbi dalam keluarga dikotiledon Asteraceae yang tumbuh asli di Mexico dan Amerika Tengah. Ahli sekebunnya termasuklah bunga matahari, daisi, kekwa dan zinnia. Terdapat 49 spesies dalam genus ini termasuk kacukan yang selalu ditanam sebagai hiasan kebun.

Bunga dahlia diisytiharkan sebagai bunga kebangsaan Mexico pada 1963. Umbinya ditanam sebagai tanaman makanan oleh orang Aztek, tetapi pengetahuan ini banyak menghilang selepas Penaklukan Sepanyol. Di Eropah, cubaan memperkenalkan umbi dahlia sebagai tanaman makanan tidak berjaya.

 Penamaan 
Nama umum dahlia () yang juga nama genusnya diberikan oleh Antonio José Cavanilles, pengarah Kebun Diraja Madrid di Sepanyol memperingati Anders Dahl, seorang ahli botani Sweden didikan Carl Linnaeus.

Nama bunga sarang tebuan () diberikan kerana bentuk gugusan ranggi sesetengah spesies atau kultivar bunga ini menyerupai sarang tebuan yang berlubang-lubang. Nama ini turut ditemukan pada contoh lain yang berbentuk sama seperti kuih sarang tebuan.

 Botani 

Dahlia ialah tumbuhan saka berakar umbi, tetapi ia boleh ditanam menjadi pokok semusim di beberapa kawasan musim sejuk. Ada beberapa spesies dahlia yang berbatang umbi, ada spesies lain yang berbatang keras tanpa tisu kedua dan bertunas ulang selepas terbantut pada musim sejuk membolehkannya tumbuh lebih lama. Batangnya berdaun dan tinggi dari serendah 30 sentimeter hingga melebihi 1.8-2.4 meter.

 Bunga 
Tumbuhan dahlia berbunga satu kuntum setiap tangkai; kuntum ini boleh mempunyai garis pusat dari sekecil 5 sm sehingga melebihi 30 sm atau sebesar pinggan makan. Kuntum bunganya terdiri daripada sejambak anak bunga ceper yang memusat dikelilingi anak bunga ruji. Setiap anak bunga ini merupakan unit bunga tunggal, tapi kerap kalinya disilap kenal sebagai ranggi, lebih-lebih lagi oleh pakar hortikultur. 

Kebanyakan spesies bunga ini tidak mengeluarkan haruman yang boleh menarik serangga pendebunga tetapi menunjukkan pelbagai warna berona terang kecuali warna biru.

 Taburan dan habitat 
Dahlia banyak dijumpai di Mexico, tetapi ada beberapa spesies dijumpai menjulat sejauh selatan utara Amerika Selatan. Spesies jenis D. australis ditemukan sejauh selatan barat daya Guatemala, manakala D. coccinea dan D. imperialis turut ditemukan di sebahagian Amerika Tengah dan utara Amerika Selatan. Bunga spesies Dahlia dijumpai di tanah tinggi dan pergunungan pada ketinggian antara 1,500 dan 3,700 meter, kawasan tinggi ini dikenali sebagai zon pertumbuhan "hutan jarang tusam-oak". Kebanyakan spesies mempunyai batas julat yang berselerak di sepanjang banjaran gunung di Mexico.

 Kegunaan 
Penghidap kencing manis dan batuk kering di Eropah dan Amerika Syarikat diberi makan sejenis gula daripada inulin yang didapati secara semula jadi dalam umbi pokok dahlia sebelum insulin ditemukan pada tahun 1923.

 Rujukan